**NOTĂ INFORMATIVĂ**

**la proiectul hotărârii Guvernului „Cu privire la**

**aprobarea proiectului de lege pentru modificarea**

**şi completarea Codului fiscal al Republicii Moldova,**

**aprobat prin Legea nr. 1163-XIII**

**din 24 aprilie 1997”**

***1. Condiţiile ce au impus elaborarea proiectului de act legislativ***

Agenţia Rezerve Materiale din subordinea Ministerului Afacerilor Interne în ultima perioadă de timp se confruntă cu un şir de probleme în procesul de administrare a rezervelor materiale de stat şi de mobilizare. Una din ele o constituie situaţia critică privind împrospătarea bunurilor materiale în rezervele de stat, creată urmare impozitării duble a agenţilor economici cu TVA, în procesul de înlocuire a bunurilor, iar impozitarea dublă - generează refuzul de a mai efectua asemenea operaţiuni în continuare.

În acest context, reieşind din faptul că, rezervele materiale ale statului constituie un fond special de bunuri materiale, creat în scopuri speciale necomerciale, iar beneficiarul și gestionarul acestora este Guvernul, precum şi în scopul optimizării regimului fiscal privind operaţiunile economice specifice activităţii cu bunurile materiale din rezervele statului, Ministerul Afacerilor Interne a elaborat proiectul de lege pentru modificarea şi completarea Codului Fiscal al Republicii Moldova, aprobat prin Legea nr. 1163-XIII din 24 aprilie 1997.

Menţionăm că, deşi legislația națională fiscală tratează operațiunile economice ce țin de eliberarea bunurilor din rezervele materiale ale statului ca tranzacții scutite de TVA, operațiunile privind acumularea și returnarea bunurilor în rezervele statului, efectuate de către operatorii economici, înregistrați în calitate de plătitori de TVA, sunt tratate ca livrări impozabile, cu aplicarea cotei respective de TVA, iar o asemenea tratare - generează prejudicii financiare enorme finanțelor publice.

Spre exemplu, conform planului de împrospătare a bunurilor materiale din rezervele de stat pentru anul 2018, de către agenții economici – prestatori ai serviciilor de păstrare a bunurilor materiale din rezervele statului, urmează a fi împrospătate bunuri în sumă de circa 194 mil. lei. Pentru înlocuirea acestora, agenții economici trebuie să achite în bugetul statului circa 32,3 mil. lei TVA (pierderi financiare, suportate de ei ca plătitori de TVA), din care cauză agenţii economici refuză de a mai efectua împrospătarea bunurilor.

În aceste condiții, Agenția Rezerve Materiale, fiind impusă de situație, urmează să efectueze de sine stătător împrospătarea, prin comercializare, fără TVA, a bunurilor, iar ulterior - procurarea altora, proaspete, dar cu TVA. Datorită cheltuielilor financiare suportate pentru împrospătarea bunurilor materiale cu TVA, volumul de bunuri împrospătate va diminua cu 20%.

Mai mult, volumele se vor micșora cu încă circa 10% din cauza reducerii prețurilor la bunurile comercializate în scopul împrospătării, deoarece acestea fiind moral și fizic învechite, nu pot concura cu preţul bunurilor proaspete de pe piață.

Această metodă de împrospătare, impusă de situație, generează prejudicii financiare enorme finanțelor publice (doar pe parcursul anului curent suma va constitui aproximativ 10 mil. lei).

***2. Principalele prevederi, evidenţierea elementelor noi***

În scopul soluționării problemei existente se propune aprobarea modificărilor la Codul fiscal şi anume completarea alin. 2 din art. 95 cu o nouă literă – f) după cum urmează: livrarea bunurilor materiale fungibile în procesul de împrospătare şi înlocuire a acestora conform prevederilor Legii privind rezervele materiale de stat şi de mobilizare nr. 589/1995, precum şi substituirea sintagmei ,,art. 95 alin. (2) lit. c) şi d)” la articolul 102 alin. (5) prin sintagma ,,art. 95 alin.(2) lit. c), d) și f)”.

***3. Fundamentarea economico-financiară***

Aprobarea şi implementarea prevederilor proiectului de lege pentru modificarea şi completarea Codului fiscal al Republicii Moldova, aprobat prin Legea nr. 1163-XII din 24 aprilie 1997 nu necesită cheltuieli financiare suplimentare din bugetul de stat.

***4. Rezultatele scontate***

Urmare implementării modificărilor şi completărilor la Codul fiscal, vor fi excluse cazurile de prejudiciere financiară a statului, precum şi împrospătarea calitativă şi în volumele necesare a bunurilor materiale în rezervele statului.

***5. Transparenţa în procesul decizional***

În scopul respectării prevederilor Legii nr. 239 din 13 noiembrie 2008 privind transparenţa în procesul decizional, proiectul a fost plasat pe portalul guvernamental www.particip.gov.md şi pagina oficială a MAI în reţeaua internet, directoriul ,,Transparența”/,,Consultări publice”.

**Ministru Alexandru JIZDAN**